Opdateret klokken 11 med en tilføjelse nederst i artiklen om anklagerens krav til strafudmåling og klokken 12.20 med den endelige dom. Opdatering 12.20: 23-årige Kylie Flodager og 36-årige Dan Flex er netop blev idømt 14 års fængelsstraf for drabet på en 45-årig mand. Normalvis straffes manddrab med 12 år, men det ekstremt voldsomme forløb gør, at straffen er hårdere. En 23-årig kvinde og en 36-årig mand er begge skyldige i at have dræbt en 45-årig mand i en lejlighed på Ørstedsvej i april sidste år. Det har et enigt nævningeting afgjort ved Retten i Aalborg onsdag morgen. Forud for drabet havde de to tiltalte udsat offeret for grusom mishandling gennem adskillige timer. En retsmediciner har i retten dokumenteret, at offeret har modtaget mindst 40 stik og snit med kniv forskellige steder på kroppen. At han er blevet gennembanket med et jernrør, hvilket forårsagede 9 brækkede ribben, og at han et ukendt antal gange er blevet udsat for kanyleindsprøjtninger med brintoverilte og WC-rens. Det var dog kvælning med et bælte, der endte med at tage livet af manden, og hvem af de to tiltalte, der havde udført netop dén del af grusomhederne, har de været uenige om i deres forklaringer i retten. Retten finder det dog bevist, at begge tiltalte deltog i kvælningen, og derfor bliver de begge kendt skyldige i manddrab. Lokkede offer hen til lejligheden Det var den 36-årige mand, der lokkede offeret hen til lejligheden på Ørstedsvej 30. april 2021, hvor han endte sine dage. Den 45-årige mand havde flere år forinden haft et seksuelt forhold til den 23-årige, og det var det forhold, der endte med at koste ham livet. Den 23-årige har i retten forklaret, at den 45-årige mand ved flere lejligheder skulle have overskredet hendes grænser ved for eksempel at have haft sex med hende på et tidspunkt, hvor hun var fuld og påvirket af stoffer. Da hun fortalte den 36-årige om disse påståede overgreb, fik han en trang til at give den 45-årige mand en lærestreg. Derfor lokkede han via sms-beskeder den 45-årige mand hen til lejligheden ved at udgive sig for at være den 22-årige, og det var her den dødelige vold begyndte. Retten har ikke kunnet bevise, om hensigten med mødet var, at manden skulle dø, men retten finder det beviseligt, at de to tiltalte på et tidspunkt i løbet af det mange timers lange overfald måtte have vidst, at det var det, der ville ske. Retten tillægger det også betydning, at kæresteparret efter drabet pakkede liget ind i sorte sække og forsøgte at bortskaffe offerets bil. Anklager kræver 16 års fængsel Normalvis straffes manddrab med 12 år, men sagens anklager mener, at der er skærpende omstændigheder i denne drabssag, fordi forløbet i lejligheden var så voldsomt, og derfor skal straffen højere op. - Offeret bliver lokket op i lejligheden. Her bliver han udsat for et timelangt forhold af vold og brutalitet. Slag med knytnæve, jernrør, stik og snitsår, injektioner og til sidst kvalt med bælte. Det forløb kræver en betydelig højere straf. Det er ikke bare et almindeligt drab med eksempelvis en kniv i hjertet, siger anklager ved Nordjyllands Politi, Mette Bendix i retten. Hun procederer desuden for, at det er skærpende omstændigheder, at drabet er begået i forening, og at der er udvist særlig hensynsløshed mod offeret. Ydermere mener hun, at gerningsmændene har udnyttet offerets værgeløse tilstand. - Der er ingen formildende omstændigheder, og derfor skal vi over den normale dom for manddrab, der er 12 år, siger anklageren. Strafudmålingen var oprindelig planlagt til torsdag, men meldingen fra retten lyder, at den falder allerede senere i dag.
Normalt straffes manddrab med 12 år, men sagens anklager mener, at der er skærpende omstændigheder, fordi forløbet er så voldsomt - derfor skal straffen højere op.